《守城士》
宋代·吕本中

北风且莫雪，一雪三日寒。不念守城士，岁晚衣裳单。

衣单未为苦，隔壕闻战鼓。杀贼须长枪，防城要强弩。

炮来大如席，城头且撑柱。岂不知爱身，倾心报明主。

报主此其时，一死吾亦宜。未敢望爵赏，且今无事归。

寄语守城士，此言君所知。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。